BYD lancerer prisvenlig kompakt SUV

BYD udvider sit modelprogram med den kompakte elektriske SUV, Atto 2, som har potentiale til at udfordre etablerede spillere som Kia EV3 og Hyundai Inster i segmentet for kompakte elbiler. Med en kombination af effektivitet, moderne teknologi og byvenligt design ligner Atto 2 et interessant bud til bilkøbere.

Den elektriske motor yder 177 hk (130 kW) og giver bilen en WLTP-rækkevidde på op til 312 kilometer i standardversionen. Batteriet understøtter opladning med op til 11 kW på AC og 65 kW på DC og kan oplades fra 10 til 80 procent på 37 minutter. En større batterimodel med længere rækkevidde forventes lanceret snart.

Atto 2 er designet med fokus på kompakthed og rummelighed. Bilen måler 4.310 millimeter i længden og har en akselafstand på 2.620 millimeter, hvilket giver basis for god kabineplads. Bagagerummet rummer 400 liter, der kan udvides til 1.340 liter, hvis bagsæderne lægges ned. Bilen har desuden en trækkapacitet på op til 750 kilo.

BYD Atto 2 har en acceleration fra 0-100 km/t på 7,9 sekunder og en tophastighed på 160 km/t. En standardmonteret varmepumpe skal sikre optimal opvarmning og aircondition i koldt vejr.

Nu med karaoke-funktion

Indvendigt byder Atto 2 på en stor roterende touchskærm og et 8,8-tommer digitalt display. Praktiske detaljer som fysiske knapper til vigtige funktioner og et panoramaglastag øger komforten. Bilen tilbyder også digitale funktioner som en smartphone-styret nøgle og stemmekommandoer, der skal gøre hverdagen lettere.

En indbygget karaoke-funktion med tusindvis af numre er et usædvanligt, men sjovt, ekstraelement, som kan underholde passagererne undervejs.

Bilen er netop blevet præsenteret på Bruxelles Motor Show og forventes lanceret i Danmark i foråret 2025. Seelvom prisen endnu ikke er offentliggjort, forventes den at placere sig attraktivt i markedet. Den vil sandsynligvis få en indstigningspris på lige under 200.000 kroner.

BYD lancerer prisvenlig kompakt SUV